
[bookmark: TextBodyBegin]Az Európai Parlament,
–	tekintettel az Ukrajnáról és Oroszországról szóló korábbi, különösen a Krím félsziget 2014. február 27-én kezdődött megszállása, valamint Oroszország Ukrajna elleni, 2022. február 24-én megkezdett háborújának eszkalálódása óta elfogadott állásfoglalásaira,
–	tekintettel eljárási szabályzata 167. cikkének (2) bekezdésére,
A.	mivel Oroszország 2022. február 24. óta jogellenes, provokáció nélkül indított és indokolatlan, totális agressziós háborút folytat Ukrajna ellen, folytatva azt, amit 2014-ben elkezdett a Krím félsziget annektálásával, majd Donyeck és Luhanszk régió egyes részeinek azt követő megszállásával;
B.	mivel Ukrajna és polgárai rendíthetetlen elszántsággal sikeresen védik hazájukat, noha ezért nagy árat fizetnek a polgári és katonai áldozatok tekintetében; mivel Oroszország szándékosan és szisztematikusan nagyszabású gaztetteket hajt végre a megszállt területeken, valamint válogatás nélkül támad lakóövezeteket és a polgári infrastruktúrát, amire a legutóbbi példa az Ohmatdyt Gyermekkórház bombázása; mivel ukránok milliói kényszerülnek továbbra is lakóhelyük elhagyására Ukrajnán belül és kívül, az orosz agresszió elől menekülve; mivel az orosz erők és megbízottjaik embertelen magatartása háborús és emberiesség elleni bűncselekménynek minősül;
C.	mivel az EU és tagállamai eddig mintegy 108 milliárd EUR összegű pénzügyi, humanitárius, menekültügyi és katonai segítséget – azon belül 39 milliárd EUR katonai segélyt – nyújtottak Ukrajnának, és a jelentések szerint 2025-ig további 21 milliárd EUR-t vár elkülönítésre; mivel az EU Ukrajnát támogató katonai segítségnyújtási missziója (EUMAM Ukrajna) az ukrán fegyveres erők több mint 55 000 tagját részesítette összfegyvernemi és speciális kiképzésben; mivel a NATO évente 40 milliárd EUR pénzügyi támogatást fog biztosítani Ukrajnának;
D.	mivel az EU hivatalosan megkezdte a csatlakozási tárgyalásokat, és 2024. június 25-én megtartotta első kormányközi konferenciáját Ukrajnával és Moldovával;
E.	mivel Orbán Viktor, a Tanács soros elnökségét betöltő ország miniszterelnöke 2024. július 5-én, illetve 8-án nem egyeztetett és meglepetésszerű látogatást tett az Oroszországi Föderációba, illetve a Kínai Népköztársaságba; mivel ezeket a találkozókat semelyik uniós intézmény és a tagállamok sem hagyták jóvá;
1.	megerősíti álláspontját Ukrajna nemzetközileg elismert határain belüli függetlenségének, szuverenitásának és területi integritásának folyamatos támogatásáról, valamint az EU szilárd elkötelezettségéről aziránt, hogy politikai, pénzügyi, gazdasági, humanitárius, katonai és diplomáciai támogatást nyújtson mindaddig, amíg ez Ukrajna győzelmének biztosításához szükséges; felhívja az EU-t és tagállamait, hogy tevékenyen dolgozzanak azon, hogy Ukrajna a lehető legszélesebb körű nemzetközi támogatásban részesüljön;
2.	megismétli, hogy Ukrajnának az agresszió áldozataként az ENSZ Alapokmányának 51. cikkével összhangban természetes joga van az önvédelemhez; emlékeztet arra, hogy az EU, az USA és a hasonlóan gondolkodó partnerek által nyújtott jelentős – bár még mindig elégtelen – katonai segítség célja, hogy Ukrajna hatékonyan megvédhesse magát egy agresszor állammal szemben, és visszaállíthassa a nemzetközileg elismert területének egésze feletti teljes ellenőrzést;
3.	üdvözli az Ukrajnával és a Moldovai Köztársasággal a közelmúltban megkezdett uniós csatlakozási tárgyalásokat; úgy véli, hogy az EU-ba való folyamatos integrációjuk geostratégiai és demokratikus lehetőséget jelent, és befektetés egy egységes és erős Európába; emlékeztet arra, hogy az uniós csatlakozás szigorúan érdemeken alapuló folyamat, amely megköveteli az uniós tagság kritériumainak teljesítését, beleértve a demokráciára, a jogállamiságra, az alapvető értékekre és a korrupció elleni küzdelemre vonatkozó kritériumokat is; emlékeztet arra, hogy a csatlakozási folyamathoz megfelelő uniós pénzügyi és technikai segítségnyújtásra van szükség;
4.	elítéli Orbán Viktor magyar miniszterelnök Oroszországi Föderációban tett közelmúltbeli látogatását; hangsúlyozza, hogy e látogatás során nem képviselte az EU-t, és úgy véli, hogy a látogatás kirívóan sérti az Unió Szerződéseit és a közös külpolitikát, beleértve a lojális együttműködés elvét is; hangsúlyozza, hogy a közös uniós álláspontok megsértése esetén a magyar miniszterelnök nem állíthatja, hogy képviseli az EU-t; úgy véli, hogy a fentiek megsértésének Magyarországra nézve következményeket kell maga után vonnia; emlékeztet arra, hogy közvetlenül a magyar miniszterelnök úgynevezett békemisszióját követően Oroszország megtámadta a kijevi Ohmatdyt Gyermekkórházat, ami mutatja állítólagos, az ukrán vezetés részéről kétellyel fogadott erőfeszítéseinek súlytalan voltát; megismétli, hogy támogatja az ukrán elnök, Volodimir Zelenszkij által előterjesztett békeformulát; sajnálatosnak tartja, hogy Magyarország visszaélt vétójogával a Tanácsban, hogy megakadályozza a létfontosságú támogatás nyújtását Ukrajnának; sürgeti Magyarországot, hogy oldja fel az Európai Békefenntartási Eszközből Ukrajna számára nyújtott finanszírozás – beleértve a már teljesített katonai segítségnyújtásra vonatkozóan a tagállamok számára elfogadott visszatérítés – blokádját;
5.	emlékeztet arra, hogy Oroszország Ukrajna elleni agressziós háborúja a Nyugat, a demokráciánk és az értékeink elleni tágabb célkitűzések részét képezi; üdvözli a NATO-csúcstalálkozó eredményét, és megismétli azon meggyőződését, hogy Ukrajna nem fordítható vissza a NATO-tagság felé vezető úton; felhívja az EU-t és tagállamait, hogy a szükséges ideig és bármilyen formában növeljék az Ukrajnának nyújtandó katonai támogatásukat; megismétli korábbi álláspontját, amely szerint valamennyi uniós tagállamnak és NATO-szövetségesnek együttesen és egyénileg el kell köteleznie magát amellett, hogy évente GDP-jük legalább 0,25%-ával katonai támogatást nyújtson Ukrajnának; felhívja a tagállamokat, hogy a műveleti képességek további növelése érdekében bővítsék tovább az ukrán fegyveres erők, például az EUMAM Ukrajna kiképzési műveleteit; hangsúlyozza, hogy a fegyverek és lőszerek elégtelen vagy késedelmes szállítása azzal a kockázattal jár, hogy lenullázzák az eddig tett erőfeszítéseket, és ezért sürgeti a tagállamokat, hogy jelentősen növeljék és számottevően gyorsítsák fel katonai támogatásukat és növeljék katonai iparágaik kapacitását; határozottan támogatja az Ukrajnába szállított nyugati fegyverrendszerek orosz területen katonai célpontok elleni bevetésére vonatkozó korlátozások megszüntetését; üdvözli a NATO döntését, amely a közeljövőben legalább 40 milliárd EUR értékű katonai készletet garantál;
6.	elítéli a kijevi Ohmatdyt Gyermekkórház ellen a közelmúltban elkövetett barbár támadást; teljes szolidaritásáról és részvétéről biztosítja az áldozatok családjait; emlékeztet a kínzás, a nemi erőszak és a gyermekek elrablásának dokumentált eseteire; felhívja az EU-t és tagállamait, hogy aktívan támogassák azokat az erőfeszítéseket, amelyek a háborús bűncselekményekkel kapcsolatos elszámoltathatóságnak a meglévő nemzetközi bíróságokon és intézményeken belüli biztosítására, valamint az agresszió bűntettével kapcsolatos elszámoltathatóságnak – egyéb megoldások mellett – egy különleges nemzetközi törvényszék létrehozása révén való biztosítására irányulnak; megismétli azon szilárd meggyőződését, hogy Oroszországnak pénzügyi kártérítést kell nyújtania az Ukrajnában okozott hatalmas károkért; üdvözli ezért a Tanács közelmúltbeli határozatát, amely szerint az immobilizált orosz vagyoni eszközökből származó rendkívüli közvetlen bevételeket az ukrán háborús erőfeszítések támogatására fordítja, valamint a G7-ek azon döntését, hogy 50 milliárd USD összegű hitelt ajánlanak fel Ukrajnának, amelyet immobilizált orosz állami vagyoni eszközökkel fedeznek; felhívja az EU-t, hogy hozzon létre szilárd jogi rendszert az EU által befagyasztott orosz állami tulajdonban lévő vagyoni eszközök elkobzására;
7.	elítéli, hogy Oroszország egyre több hibrid támadást hajt végre az EU és tagállamai ellen azzal a céllal, hogy az információmanipuláció, a rejtett destabilizációs kísérletek és a politikai szereplők korrumpálása révén gyengítse az Ukrajnának nyújtott európai támogatást; megdöbbentőnek tartja azokat a beszámolókat, amelyek szerint Oroszország merényletkísérletet tervezett egy európai védelmi vállalat vezérigazgatója ellen; 
8.	felhívja a Bizottságot, hogy az újonnan létrehozott Ukrajna-eszköz tapasztalataira építve javasoljon hosszú távú pénzügyi támogatást Ukrajna újjáépítéséhez;
9.	felszólítja a Tanácsot, hogy tartsa fenn és terjessze ki az Oroszországgal és Belarusszal szembeni szankciós politikáját, egyúttal kövesse nyomon, vizsgálja felül és fokozza annak hatékonyságát és hatását; felszólítja a Tanácsot, hogy módszeresen foglalkozzon a szankciók uniós székhelyű vállalatok, harmadik felek és harmadik államok általi kijátszásának kérdésével, és fogadjon el és szigorúan hajtson végre korlátozó intézkedéseket minden olyan szervezet ellen, amely elősegíti a szankciók kijátszását, valamint katonai és kettős felhasználású technológiákkal és felszereléssel látja el az orosz katonai komplexumot;
10.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a tagállamok kormányainak és parlamentjeinek, Ukrajna elnökének, kormányának és az ukrán Verhovna Radának, Moldova elnökének, kormányának és parlamentjének, valamint az ENSZ főtitkárának és az orosz hatóságoknak.

